กรมการข้าว ลงพื้นที่จังหวัดสุโขทัย ช่วยเหลือชาวนาที่ได้ผลกระทบจากน้ำท่วม
นายณัฎฐกิตติ์ ของทิพย์ รองอธิบดีกรมการข้าว ลงพื้นที่จังหวัดสุโขทัย ประชุมเตรียมการช่วยเหลือเกษตรกรที่ประสบอุทกภัยในจังหวัดสุโขทัย พร้อมกล่าวว่า นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่จังหวัดสุโขทัย มีความเป็นห่วงเกษตรกรที่ได้รับผลกระทบจากอุทกภัยในจังหวัดสุโขทัย จึงได้มอบหมายให้กรมการข้าวเข้าไปดูแลพี่น้องเกษตรกรที่ได้รับผล กระทบจากอุทกภัยในครั้งนี้จังหวัดสุโขทัย ได้รับผลกระทบจากสถานการณ์ ร่องมรสุมพัดผ่านภาคเหนือตอนล่าง ทำให้เกิดฝนตกต่อเนื่องสะสมและมีฝนตกหนักถึงหนักมากบางแห่ง ทำให้เกิดน้ำท่วมฉับพลัน น้ำป่าไหลหลาก รวมทั้งน้ำที่ไหลมาจากอ่างเก็บน้ำแม่มอกและคลองแม่รำพัน ส่งผลให้พื้นที่ทางการเกษตรได้รับความเสียหายตั้งแต่วันที่ 8 กันยายนนี้ ในพื้นที่ 9 อำเภอ และจากเหตุอุทกภัยในจังหวัดสุโขทัยครั้งนี้ พบว่ามีพื้นที่ปลูกข้าวที่ประสบภัยจำนวน 186,968 ไร่ และคาดว่าจะได้รับผลกระทบ 150,774 ไร่ กรมการข้าว เตรียมการช่วยเหลือเกษตรกร ที่ได้รับผลกระทบจากอุทกภัยในครั้งนี้ ด้วยการให้การสนับสนุนเมล็ดพันธุ์ข้าวแก่เกษตรกรผู้ปลูกข้าวที่ประสบภัยพิบัติจนทำให้ต้นข้าวที่ปลูกไว้เสียหายสิ้นเชิง หรือเสียหายมากกว่าร้อยละ 80 และจังหวัดประกาศเป็นเขตประสบภัยพิบัติในกรณีฉุกเฉินแล้วและให้การสนับสนุนเมล็ดพันธุ์ข้าวแก่เกษตรกรผู้ปลูกข้าวในพื้นที่ห่างไกลความเจริญและขาดแคลนเมล็ดพันธุ์ข้าวเพื่อการเพาะปลูก เพื่อส่งเสริมให้เกษตรกรมีการจัดทำแปลงผลิตเมล็ดพันธุ์ข้าวไว้ใช้ปลูกในฤดูต่อไป